Sulík, Richard, poslanec NR SR (2010-12-02):
Ďakujem pekne. Dobrý deň prajem. Ako viete, máme na stole zákon o platových pomeroch ústavných činiteľov. Ide teda najmä o platy poslancov. Dohoda, ktorú som predložil, nebudem ju teraz už opakovať, chcem povedať ešte nejakých pár dodatkov k nej, ale tá dohoda, ktorá bola predložená je výsledok mnohých debát a diskusií. A som presvedčený, že je to dobré kompromisné riešenie. Viem, že nie každý sa s tým stotožňuje úplne, ale miera nesúhlasu je práve pri tomto návrhu najnižšia. Ako som už v minulosti spomenul pri dobrom vývoji ekonomiky môžu byť nakoniec poslanecké platy vyššie, ako keby sme ich ponechali v terajšom zmrazenom stave, a to preto, lebo trojnásobok platu poslanca sa znižuje o deficit, ktorý teda predpokladáme, že bude klesať. Veľmi dôležité sú dve nasledované veci. Po prvé, odmrazujeme tieto platy. Ja osobne to považujem za veľkú chybu, ktorá sa udiala pred vyše dvomi rokmi, že boli platy zmrazené. Toto je skrátka riešenie, ktoré nikam nevedie, preto lebo len roztvára nožnice medzi tým, čo je skutočný nárok poslancov a medzi tým čo dostávajú. A hlásim sa medzi tých ľudí. Budem prvý z tých, ktorí budú hovoriť, že práca poslanca má hodnotu trojnásobku minimálnej mzdy a nemali by sme z toho dlhodobo a príliš veľa ukrajovať. Teraz máme výnimočnú situáciu, máme mimoriadne veľký deficit, tak ten plat bude síce znížený, ale je to len dočasne. Ďalšiu vec, na ktorú by som chcel upozorniť najmä poslancov, aj pána poslanca Galbavého, poslancov, ktorí nie sú z bratislavského kraja, dnes neexistuje zákonný nárok na to, aby Národná rada poslancom preplácala bývanie. Je to jednoducho nedoriešená situácia a je problematická. Národná rada to síce robí, má to robiť aj ďalej, ale neexistuje na to zákonný nárok. Toto sa tiež mení predloženou novelou. Je tam bod, ktorý vraví, že Národná rada uhradí alebo dá k dispozícii na svoje náklady bývanie poslancom, ktorí nie sú z Bratislavského kraja. Prosím pekne, či poslanci koalície alebo opozície, zoberte aj toto na vedomie, že aj tento nedobrý stav, dnešný a veľmi spochybniteľný, napravíme. Posledná vec, ktorú by som chcel uviesť je to samotné znižovanie o ten deficit. Pôvodný návrh je o dvojnásobok deficitu, ale po dohode predloží pán Beblavý pozmeňujúci návrh, ktorý, kde je zrealizovaná jedna myšlienka opozičného poslanca, nechcem mu narobiť problémy tým, že ho budem menovať, tá myšlienka je dobrá v tom, že vytvárame iba stupne, to znamená, keď je deficit nad 7 %, tak plat sa zníži o 15 %. Keď  je nad 5, tak o 10, nad 3, tak o 5 %, ale keď je deficit pod 3 %, tak sa už plat neznižuje. Toto je dobré v tom, čo aj kolega Marcinčin v minulosti kritizoval, že poslanci by nemali byť príliš silne motivovaní tým deficitom napríklad preto, aby nebránili do určitej miery anticyklickej politike, hospodárskej a podobne, tak toto sme zohľadnili. Ten deficit do 3 %, aj maastrichtské kritérium je 3 %, čiže akonáhle je deficit pod 3 %, poslanci nebudú za to nijak už postihovaní. Ja si myslím, že toto riešenie je veľmi dobré, že som toho opozičného kolegu spomenul, tak to je len preto, aby nebol dojem, že sme si nejako plagiátom privlastnili tento návrh. Čiže ja veľmi dúfam, že to potvrdíte. Je to naozaj riešenie také, ktoré aj garantuje to a vytvára predpoklady pre to, aby sme už štyri roky sa nemuseli k platom poslancov vracať. A verte mi, prosím vás, je to naozaj dobré riešenie. Takže odo mňa zatiaľ toľko. Ďakujem. (Potlesk.)